ரிங்கு சிங்

ரிங்கு சிங் ஒரு இந்தியத் துடுப்பாட்ட வீரர் ஆவார். அவர் தற்போது இந்தியன் பிரீமியர் லீக்கில் கொல்கத்தா நைட் ரைடர்ஸ் அணிக்காகவும் உள்ளூர்ப் போட்டிகளில் உத்தரபிரதேசத்திற்காகவும் விளையாடுகிறார். அவர் ஒரு இடது கை மட்டையாளர். 9 ஏப்ரல் 2023 இல் அவர் தனது ஆட்டத்தினால் மிகவும் பிரபலமானார். அவர் தனது அணியான கொல்கத்தா நைட் ரைடர்ஸ், போட்டியின் கடைசிப் பந்துப் பரிமாற்றத்தின் கடைசி 5 பந்துகளில் தொடர்ச்சியாக 5 ஆறு ஓட்டங்களை அடித்துக் குஜராத் டைட்டன்ஸை தோற்கடிக்க உதவினார்.

ஆரம்ப கால வாழ்க்கை 
5 உடன்பிறந்தவர்களில் மூன்றாவதான ரிங்கு சிங், எரிவாயு விநியோக நிறுவனத்தில் பணிபுரிந்த கான்சந்திர சிங்கிற்கு மகனாக ஓர் ஏழைக் குடும்பத்தில் பிறந்தார். அவர் உத்தரபிரதேச மாநிலம் அலிகார் நகரில் உள்ள அலிகார் மைதானத்தின் அருகில் தனது தந்தையின் முதலாளிகளால் வழங்கப்பட்ட 2 அறைகள் கொண்ட ஒரு சிறிய வீட்டில் சிறுவயதைக் கழித்தார்.

உள்ளூர்ப் போட்டிகள் 
சிங் உத்தரப் பிரதேசத்தை 16 வயதுக்குட்பட்டோர், 19 வயதுக்குட்பட்டோர் மற்றும் 23 வயதுக்குட்பட்டோருக்கான நிலைகளிலும், மத்திய மண்டலத்தை 19 வயதுக்குட்பட்டோர் அணியிலும் பிரதிநிதித்துவப்படுத்தினார்.  அவர் தனது 16 வயதில் மார்ச் 2014 இல் உத்தரப் பிரதேசத்திற்காக தனது பட்டியல் அ துடுப்பாட்டப் போட்டியில் அறிமுகமானார். அந்த போட்டியில் அதிக ஓட்டங்களான 83 ஓட்டங்களைப் பெற்றார்.  அவர் 2016-17 பருவகாலத்தில் ரஞ்சிக் கோப்பை போட்டியில் 5 நவம்பர் 2016 அன்று உத்தரப் பிரதேசத்திற்காக தனது முதல் தரத் துடுப்பாட்டத்தில் அறிமுகமானார் 

2018-19 ரஞ்சிக் கோப்பை குழு நிலைப் போட்டிகளில் அவர் ஒன்பது போட்டிகளில் 803 ஓட்டங்களுடன் உத்தரபிரதேச அணிக்காக அதிக ஓட்டங்கள் எடுத்தார்.  அந்தப் பருவகாலத்தில் பத்து போட்டிகளில் 953 ஓட்டங்களைப் பெற்றார்.

இந்தியன் பிரீமியர் லீக் 
பிப்ரவரி 2017 இல், அவர் கிங்ஸ் XI பஞ்சாப் அணியால் வாங்கப்பட்டார்.  ஜனவரி 2018 இல், 2018 ஐபிஎல் ஏலத்தில் கொல்கத்தா நைட் ரைடர்ஸால் 80 லட்ச ரூபாய்க்கு வாங்கப்பட்டார். 

9 ஏப்ரல் 2023 அன்று, குஜராத் டைட்டன்ஸ் அணிக்கு எதிரான ஐபிஎல் போட்டியில் ரிங்கு சாதனை படைத்தார், இறுதி ஓவரில் 5 ஆறு ஓட்டங்களை அடித்து 29 ஓட்டங்களை வெற்றிகரமாக அடைய உதவினார். இது போட்டியின் வரலாற்றில் கடைசிப்  பந்துப் பரிமாற்றத்தில் பெறப்பட்ட  அதிகபட்ச ஓட்டங்கள் ஆகும்.

மேற்கோள்கள் 

இந்தியத் துடுப்பாட்டக்காரர்கள்
வாழும் நபர்கள்
1997 பிறப்புகள்